Síðastliðinn laugardag efndi Björt framtíð á Akranesi til fundar með nokkrum pólskum íbúum bæjarins , en þeir eru um 5% af heildar íbúafjölda . Markmiðið var að fjalla um kosningarnar framundan og var meðal annars farið yfir hvaða skilyðri innflytjendur þurfa að uppfylla til að hafa kosningarétt í sveitarstjórnarkosningum á Íslandi . Í lok fundar spunnust líflegar umræður og ljóst er að íbúar á Akranesi af pólskum uppruna hafa margar góðar hugmyndir um hvernig bæta megi aðgengi innflytjenda að samfélagsþátttöku . Björt framtíð á Akranesi hefur það sem eitt af stefnumálum sínum að koma á fót nýbúaráði sem væri samræðuvettvangur erlendra ríkisborgara og bæjarins . Framboðið hvetur alla íbúa Akraness sem eru af erlendu bergi brotnir og hafa átt lögheimili á Íslandi í 5 ár til að nýta sinn kosningarétt – eins og alla aðra . Þess má og geta að 10. sæti lista Bjartrar framtíðar á Akranesi skipar hin pólska Patrycja Szałkowicz-Żak , tónlistarkennari við Tónlistarskólann á Akranesi .